钦定古今图书集成/明伦汇编/氏族典/第241卷 > 张易
## 钦定古今图书集成/明伦汇编/氏族典/第241卷 > 张易

按《十国春秋》，“南唐张易，字简能，魏州元城人。高祖万
福，故唐金吾将军，后徙莱州掖县。易性豪举尚气，少
读书于长白山，又徙王屋及嵩山，苦学自励，食无盐
酪者五岁。齐有高士王达灵，居海上，博学精识，少许
可，易从之游。数年入洛，举进士不中，以昇元二年南
归，授校书郎、大理评事。时方重赤县，除上元令。”元宗
立，以水部员外郎通判歙州。太弟景遂初立，高选宫
僚，召为赞善大夫，迁刑部郎中、判大理寺。周师南侵，
时江淮久安，人不知战，师徒屡北，上下震恐。易独扬
言朝路曰：“国家被山带海，守奕世之业。昔者夫差以
无道之兵，威陵齐、晋；孙权以草创之国，势遏曹、刘。今
若上下并力，敌何足畏哉！”元宗闻而异之，召使宿直
禁中议事。俄以吴越犯边，出为宣歙招谕使，判宣州。
前刺史方筑州城，役徒数万，一切罢遣之，曰：“自守者
弱，远图者强，何以城为？”吴越闻之慑伏，不敢复犯。后
主封吴王，召易为吴王司马。东宫建，又为左庶子。后
主即位，迁谏议大夫，复判大理寺。寻乞解大理，改勤
政殿学士，判御史台。采武德至宝历君臣间对及臣
下论奏骨鲠者七十事为七卷，曰《谏奏集》，上之。注《太
元经》未成，卒，年六十一。